PREDKLADACIA SPRÁVA

           Návrh vyhlášky Ministerstva spravodlivosti Slovenskej republiky o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy predkladá minister spravodlivosti na základe splnomocňujúcich ustanovení § 452 ods. 1 zákona č. 141/1961 Zb. o trestnom konaní súdnom (trestný poriadok), § 374 ods. 1 zákona č. 99/1963 Zb. Občiansky súdny poriadok a § 92 ods. 1 zákona č. 757/2004 Z.z. o súdoch a o zmene a doplnení niektorých zákonov, ktorý prijala Národná rada Slovenskej republiky dňa 9. decembra 2004 a ktorý nadobudol účinnosť 
1. apríla 2005

           Účelom návrhu predkladanej vyhlášky je upraviť v súlade a v rozsahu splnomocňujúcich ustanovení vyššie uvedených zákonov základné pravidlá a zásady vnútornej organizácie súdu a jednotlivých organizačných útvarov súdu vrátane organizácie práce, úloh zamestnancov súdu, súdnych oddelení a iných organizačných útvarov súdu pri výkone súdnictva a pri správe súdu, niektoré postupy súdov pri vybavovaní vecí v občianskom súdnom konaní a v trestnom konaní vrátane výkonu niektorých rozhodnutí, postup notára pri vykonávaní úkonov v konaní o dedičstve a výkon kancelárskych prác  na súde pri výkone súdnictva a správe súdu. 

           Prijatie navrhovanej právnej úpravy je odôvodnené najmä potrebou zjednotiť postup súdov 
pri vybavovaní súdnej agendy ustanovením podrobných pravidiel vo forme všeobecne záväzného právneho predpisu a nahradiť tak doteraz platný stav, kedy tieto aspekty činnosti súdov boli upravené len čiastkovo (vyhlášky Ministerstva spravodlivosti Slovenskej republiky č. 66/1992 Zb. o Spravovacom poriadku pre okresné a krajské súdy v znení neskorších predpisov) alebo len vo forme vnútroorganizačných aktov riadenia Ministerstva spravodlivosti Slovenskej republiky. Potreba prijatia navrhovanej vyhlášky je daná taktiež požiadavkami súdov a súdnej praxe, keďže všeobecne záväzný právny predpis, ktorý by komplexne upravoval danú problematiku v právnom poriadku Slovenskej republiky chýba už niekoľko rokov.     

           Návrh vyhlášky je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskych spoločenstiev a Európskej únie.

           Navrhovaná právna úprava nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv ani vplyv na zamestnanosť.

           Materiál sa predkladá na riadne medzirezortné pripomienkové konanie.